
Forord

Boken som nå har fanget din interesse, inngår i bokserien «Inkluderende skolemiljø». Dette er en serie vitenskapelige antologier som bidrar til ny, forskningsbasert kunnskap innenfor skole og utdanning. At skolen skal være inkluderende har, sammen med prinsippene om likeverd og tilpasset opplæring, stått sentralt i norsk skolepolitikk. Skolen skal organiseres og driftes slik at det er rom for et mangfold av elever. Elevene skal dessuten oppleve å ha et trygt og godt skolemiljø som fremmer både deres helse og deres læringsprosesser, og som gir dem lyst til å gå på skolen. Dette fordrer at de ansatte i skolen har kunnskap om hva som fremmer et inkluderende skolemiljø.

Seriens ulike bøker går i dybden på sentrale begreper knyttet til hovedtemaet. I denne boken legges det vekt på inkludering i praksis, et begrep som retter oppmerksomheten mot ulike grep og tilrettelegginger som blir gjort i skolen, både faglig, sosialt og organisatorisk, for at elever skal oppleve å være inkludert i læringsfellesskapet. For å kunne utøve inkludering i praksis er det ikke bare nødvendig å forstå ideologien bak begrepet inkludering, vi må også arbeide for en skolekultur som åpner for å ta inkludering på alvor. Ansvaret for at samtlige elever blir inkludert, ligger dermed hos alle involverte aktører, fra politisk ledelse til den enkelte lærer.

Bokens seks kapitler belyser ulike aspekter ved inkludering i praksis. Det første kapittelet er skrevet av Silje Ims Lied, Marianne Sandvik Tveitnes og Mirjam Harkestad Olsen. Her diskuterer de hva som må til for å omsette inkluderingsideologien til praksis. Gjennom eksempler fra teori og forskning gir de en ramme for å forstå prinsippet om inkludering i praksis og legger på den måten et grunnlag for de øvrige kapitlenes perspektiver på inkludering i praksis. Tidlig innsats er et sentralt begrep i spørsmålet om inkludering i praksis. I kapittel 2 tar Anne Randi Festøy og Marianne Sandvik Tveitnes utgangspunkt i data fra en større spørreundersøkelse som utforsker kompetansekapitalen og kompetansebehovet til ansatte i laget rundt barna og elevene i Kommune-Norge (KOSIP). De undersøker hvordan ansatte i småskolen ivaretar prinsippet om tidlig innsats, og påpeker i den forbindelse viktigheten av at skolen har kompetanse i å oppdage behov og også sette inn adekvate tiltak tidlig, en kompetanse mange ansatte opplever som lav på egen arbeidsplass. Også kapittel 3 til Oddny Judith Solheim og David Lansing Cameron tar utgangspunkt i tidlig innsats. Dette kapittelet er imidlertid fagspesifikt ettersom forfatterne undersøker tidlig innsats knyttet til leseopplæring. De presenterer blant annet data fra undersøkelsene «Two Teachers» og «På sporet», som er gjennomført i norske skoler. Kapittel 4 er også fagspesifikt da det tar utgangspunkt i matematikkdidaktikk. Her undersøker Anita Movik Simensen og Mirjam Harkestad Olsen hvordan oppgaver med lav inngangsterskel og stor takhøyde (LIST-oppgaver) kan bidra til å skape matematiske læringsmuligheter for elever. Kapittel 5 er skrevet av Kristian Øen og omhandler dilemmaer som oppstår i møtet mellom inkluderingsidealet og utfordrende atferd. Han vektlegger i den sammenheng hvordan deltakere i skolens profesjonsfellesskap kan arbeide for å skape en kultur preget av psykologisk trygghet, slik at eventuelle dilemmaer lettere kan håndteres. I det siste kapittelet, som tar utgangspunkt i data fra den samme spørreundersøkelsen som er grunnlag for kapittel 2, undersøker Marianne Sandvik Tveitnes, Silje Ims Lied og Mirjam Harkestad Olsen kompetanse knyttet til samiske perspektiver, en kompetanse som viser seg å være lav over hele landet, også i nord. Gjennom kapittelet undersøker de hvordan samiske perspektiver er knyttet til en inkluderende praksis, og hvordan disse perspektivene kan integreres i ordinær undervisning.

Bokserien «Inkluderende skolemiljø» tar sikte på å bidra til å fornye og utvikle forskningsfeltet. Denne boken er derfor svært aktuell for studenter innenfor pedagogiske og spesialpedagogiske studieretninger. Videre er den aktuell for forskere med interesse for spørsmål knyttet til skolemiljø, for lærere som arbeider med å utvikle gode og inkluderende skolemiljøer, og for lærerutdannere. Kapitlene er fagfellevurdert. Takk til dem som har bidratt med sin tid og sin kompetanse.

Å være hovedredaktør for en serie av antologier har vært som å danse på flere liner samtidig. I en slik situasjon er det godt å ha noen som bidrar til at man holder balansen. Gjesteredaktører for denne boken, Inkluderende skolemiljø: Inkludering i praksis, Silje Ims Lied og Marianne Sandvik Tveitnes, har bidratt med sin interesse for og sin kunnskap om temaet. Takk for bidragene i prosessen. Videre rettes en takk til forlagsredaktørene Inger Johanne Holth og Katinka Lønne Christiansen og de andre i Cappelen Damm Akademisk som har troen på prosjektet, og som har bidratt med sine ressurser og sin kompetanse for å få manuset mellom to permer.

Tromsø, mai 2024

Mirjam Harkestad Olsen

